ארכיון העיר חיפה, שלט על קיר המבנה
ארכיון העיר חיפה, מבנה לאחסון מסמכים
**ארכיון העיר חיפה** הוא ארכיון שהוקם בחיפה בשנת 1977 במטרה לתעד, לשמר ולחשוף בפני הציבור חומרים המשקפים את ההיסטוריה החברתית, תרבותית ואדמיניסטרטיבית של העיר, מוסדותיה ותושביה. זאת, באמצעות איסוף, שימור, ארגון ורישום החומרים הקשורים בפעילות הרשות העירונית והתושבים והנגשתם לכל דורש. החומר הארכיוני כולל מסמכים, תצלומים, מפות, כרזות, עיתונים, תעודות ועוד.

קהל היעד של הארכיון מגוון, וכולל חוקרים, תלמידים, עיתונאים, אנשי משפט, נציגי מוסדות, תושבי העיר כולל, את המתעניינים בהיסטוריה של חיפה בישראל ובעולם. הארכיון פועל בכפוף לארכיון המדינה במסגרת חוק הארכיונים ובכפוף לחוקי חופש המידע, הגנת הפרטיות וזכויות יוצרים ומהווה מאגר מידע סטטוטורי היסטורי מרכזי של העיר. הארכיון שוכן במושבה הגרמנית בחיפה ברחוב גוטליב שומכר 2.

היסטוריה
--------

הארכיון הוקם בשנת 1977 בעקבות דרישת גנז המדינה פרופסור אברהם אלסברג, על ידי הארכיונאית זהר אלופי. ההחלטה על הקמת הארכיון נעשתה בתקופתו של ראש העיר ירוחם צייזל שהיה ראש העיר בין השנים 1975–1978. ב-1 בפברואר 1977 כתב מר מ' רופא מזכיר העיר מכתב לראש העיר ירוחם צייזל ואמר שלפי דרישת גנז המדינה חובה על העיר להקים ארכיון עירוני. הוא הציע את זהר אלופי כארכיונאית שתקים את הארכיון וקומת קרקע במבנה ברחוב ברכה חבס בשכונת רמת הדר, כמקום ייעודי לארכיון. ב-7 בפברואר 1977 פורסם פרוטקול מס' 151 של ישיבת מועצת העיר, המאשר בסעיף 3 את הקמת הארכיון.

לאורך השנים היו לארכיון 4 מנהלות:

1. זהר אלופי: מ-1977 עד 1999.
2. ד"ר ציפי הר-שפר: מ-1999 עד 2007.
3. מיכל הנקין: מ-2007 עד 2019.
4. תמר פיליפ: 2019 עד היום.

הארכיון ישב לאורך שנותיו בשלושה מבנים:

1. מבנה ברחוב הרצל 28 מפברואר 1977 מיום הקמת הארכיון עד 28 בפברואר 1980.
2. מבנה ברחוב הגפן 4 במושבה הגרמנית. מבנה לשימור, היום שוכן שם מרכז סעודי נוף הגפן. מתאריך 28 בפברואר 1980 עד אוגוסט 1984.
3. המבנה ברחוב גוטליב שומכר 2 במושבה הגרמנית של חיפה. מאוגוסט 1984 עד היום.

אוספי הארכיון
-------------

מראשית הדרך הוגדר הארכיון כארכיון כוללני המאגד חומרים מנהליים מיחידות העירייה, לצד חומרים תיעודיים על תולדות העיר ותושביה. מאז הקמתו ארכיון העיר אוסף באופן פעיל ארכיונים פרטיים הנוגעים לתולדות העיר – ארכיונים אישיים ומשפחתיים, וכן ארכיונים של ארגונים, מוסדות ועסקים מקומיים.

בארכיון העיר שמורות רשומות מנהליות אשר הגיעו ממוסדות העירייה ויחידות הסמך שלה, ולצד אלה חומרים היסטוריים שנאספו ממקורות שונים. האוסף המינהלי כולל פרוטוקולים של ישיבות מועצת העיר משנות העשרים של המאה ה-20 ועד ימינו, תוכניות עבודה, דוחות, תיקי ועדות, ארכיונים של ראשי העיר, חומרים מינהליים של יחידות העירייה ושל חלק מהתאגידים העירוניים וחברות הבת שלה ועוד.

לצד אלה יש בארכיון רשומות בעלות ערך היסטורי–מחקרי. חומרים אלה משקפים את אופן ניהול העיר ואת הנעשה בה לאורך השנים. כך למשל, שמור בארכיון חומר מינהלי של עיריית חיפה מתקופת המנדט ועד ימינו. החומר המנדטורי כולל חומר רב ממשרדו של מהנדס העיר ובו מפות, תוכניות, שרטוטים ותרשימים, המשקפים את המורשת הבנויה של העיר, בנוסף לארכיונים של ועד הקהילה העברית בחיפה וועדי השכונות.

סוג אחר של חומרים היסטוריים הם הארכיונים הפרטיים: של אישים מרכזיים בחיי העיר, כגון פנחס כהן, שמואל רוזוב, דוד הכהן, רחל כהן-כגן, המהנדס והצלם יבגני (ז'נקה) רטנר, המלחין משה ביק, אוריאל שלון ופרופ' רחל שלון, אמנון לין, אלי נחמיאס, משפחת בודנהיימר שהקימה את סנטוריום כרמל  משפחת בתר שהקימה את בית חולים בתר בחיפה, משפחת מולר, ארכיון מפעל אתא מקריית אתא, חלק מארכיון מפעל נשר חיפה השוכן בעיר נשר; ושל מוסדות ציבוריים ופרטיים כגון ארכיון החבל הימי לישראל, אסמ"ת – איגוד סוכני המכס והתעבורה, כמו גם של חברות מסחריות כגון חברה לשירות ימי עתיד בע"מ.

גלריית תמונות
-------------

|  |
| --- |
| * המבנה ברחוב הרצל 28, השוכן בקרבת קולנוע אורה, בין בית הקרנות לרחוב חיים. במבנה זה שכן הארכיון מ-28 מפברואר 1977 מיום הקמת הארכיון עד 28 בפברואר 1980. המבנה ברחוב הרצל 28, השוכן בקרבת קולנוע אורה, בין בית הקרנות לרחוב חיים. במבנה זה שכן הארכיון מ-28 מפברואר 1977 מיום הקמת הארכיון עד 28 בפברואר 1980.
* בית חברת הנפט IPC רחוב הגפן 4 חיפה. במבנה השוכן בצמוד לבית הגפן בבמושבה הגרמנית שכן הארכיון בין 28 בפברואר 1980 עד אוגוסט 1984בית חברת הנפט IPC רחוב הגפן 4 חיפה. במבנה השוכן בצמוד לבית הגפן בבמושבה הגרמנית שכן הארכיון בין 28 בפברואר 1980 עד אוגוסט 1984
* ארכיון העיר חיפה רחוב גוטליב שומכר 2 במושבה הגרמנית חיפהארכיון העיר חיפה רחוב גוטליב שומכר 2 במושבה הגרמנית חיפה
 |

קישורים חיצוניים
----------------

ויקישיתוף מדיה וקבצים בנושא **ארכיון העיר חיפה** בוויקישיתוף
* ארכיון העיר חיפה, ברשת החברתית פייסבוק
* ארכיון העיר חיפה, ברשת החברתית אינסטגרם
* ארכיון העיר חיפה באתר האינטרנט של עיריית חיפה
* חמישה דברים שלא ידעתם על ארכיון העיר חיפה באתר עיריית חיפה מ-31 באוקטובר 2022
* ארכיון העיר חיפה, ברשת החברתית פייסבוק
* ארכיון העיר חיפה, ברשת החברתית אינסטגרם

ביאורים
-------

1. ↑  היום ברחוב אידר 12 בית "משען כרמל"

הערות שוליים
------------

1. ↑  מכתב מ' רופא מזכיר העיר לראש העירייה ירוחם צייזל, הנדון: הקמת ארכיב עירוני 1 בפברואר 1977. ארכיון העיר חיפה, אה"ח, 1666/7
2. ↑  פרטיכל ישיבה 151 של הנהלת העירייה שהתקיימה ביום שני 7.2.77 סעיף 3 ארכיון העיר חיפה, אה"ח,10029/51
3. ↑  מכתב זהר אלופי ארכיונאית העירייה אל ראשי המינהלים הודעה על העברת הארכיון, 3 במרץ 1980, ארכיון העיר חיפה,אה"ח, 1666/7
4. ↑  מכתב צ' רונן מנהל אגף נכסים אל מר צ' דני מנהל מחלקת הובלות, הנדון: העברת ארכיון העירייה, 3 באוגוסט 1984, ארכיון העיר חיפה, אה"ח, 1666/7
5. ↑  אמירה קהת, תיירת בעירי: מבוא וסיפורו של סניטריום כרמל. באתר בלוג ספריית יונס וסוראיה נזריאן, ‏29 בדצמבר 2008
6. ↑  עדנה אברמסון, רפואה פרטית נוסח המנדט: בתי"ח של פעם, באתר ynet, 28 במרץ 2014

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007307932705171

 |